แก้กฎสกัดปั่นหุ้น
ตลาดหลักทรัพย์เล็งหารือสมาคมโบรกเกอร์ปรับเกณฑ์ดูแลซื้อขายหวังสกัดแก๊งปั่นหุ้นทำราคายาก
13 ก.พ. 2556

ตลาดหลักทรัพย์เล็งหารือสมาคมโบรกเกอร์ปรับเกณฑ์ดูแลซื้อขายหวังสกัดแก๊งปั่นหุ้นทำราคายาก 
นายภากร ปีตธวัชชัย รองผู้จัดการตลาดหลักทรัพย์แห่งประเทศไทย เปิดเผยว่า ตลาดหลักทรัพย์อยู่ระหว่างพิจารณาทบทวนเกณฑ์ดูแลการซื้อขายหลักทรัพย์ที่มีอยู่เพื่อให้การกำกับดูแลมีประสิทธิภาพมากขึ้น และป้องกันไม่ให้มีกลุ่มคนเข้ามาทำราคาหุ้นได้ง่ายเหมือนที่ผ่านมา 
“ยอมรับว่าเกณฑ์ที่ใช้อยู่ปัจจุบัน เช่น การให้ซื้อขายด้วยบัญชีแคชบาลานซ์ สามารถลดปริมาณการซื้อขายหุ้นตัวนั้นๆ ลงได้ แต่ไม่สามารถสกัดความร้อนแรงของราคาได้ และในหุ้นหลายๆ ตัวราคายังคงเพิ่มขึ้นอย่างร้อนแรง” นายภากร กล่าว 
ทั้งนี้ ทางตลาดหลักทรัพย์จะมีการหารือกับสมาคมบริษัทหลักทรัพย์ไทย (โบรกเกอร์) ด้วย เพื่อให้การพิจารณาออกมาตรการต่างๆ เป็นไปด้วยความรอบคอบ และไม่ให้ผลของมาตรการกระทบต่อบรรยากาศการลงทุน 
ตลาดหลักทรัพย์และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มีความกังวลถึงการซื้อขายที่เพิ่มขึ้น เพราะระยะที่ผ่านมามีการเก็งกำไรกันสูง โดยในช่วงเดือน ม.ค.ที่ผ่านมาจนถึงปัจจุบันนี้ ปริมาณการซื้อขายเฉลี่ย 5.6 หมื่นล้านบาทต่อวัน เพิ่มขึ้น 60-80% จากสิ้นปี 2555 อยู่ที่ 3.2 หมื่นล้านบาทต่อวัน 
นอกจากนี้ สัดส่วนของกลุ่มผู้ลงทุนได้มีการปรับเปลี่ยนไป โดยพบว่า ในส่วนของผู้ลงทุนรายย่อย สัดส่วนการซื้อขายเพิ่มขึ้นมาอยู่ที่ 62% จากก่อนหน้านี้อยู่ที่ 52% ขณะนี้กลุ่มอื่นๆ ไม่ค่อยมีการเปลี่ยนแปลง
นายภากร กล่าวว่า ยังพบว่าการซื้อขายในกลุ่มหุ้นนอกเหนือจาก SET50 คิดเป็นสัดส่วนประมาณ 50% ของการซื้อขายหุ้นโดยรวม เพิ่มขึ้นจากปี 2555 สัดส่วนอยู่ที่ 36% เท่านั้น แม้ว่าจะเป็นไปตามเป้าประสงค์ของตลาดหลักทรัพย์ที่ต้องการให้หุ้นทั้งตลาดมีการซื้อขาย แต่ต้องเป็นไปด้วยความเข้าใจ ไม่ใช่เพียงการเก็งกำไร 
“ตลาดคงไม่ใช้วิธีห้าม เพราะไม่ต้องการให้นักลงทุนระยะยาวและรายย่อยที่ซื้อขายสุจริตได้รับผลกระทบ” นายภากร กล่าว